4. TOLLILIIT

Euroopa Ühenduse asutamisleping, kolmanda osa I jaotise "Kaupade vaba liikumine" 1. peatükk "Tolliliit"

31992 R 2913: nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1); viimati muudetud järgmise aktiga:

- 12003 T: ühinemistingimusi ja aluslepingute muudatusi käsitlev akt - Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemine (ELT L 236, 23.9.2003, lk 33);

31993 R 2454: komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1); viimati muudetud järgmise aktiga:

- 32003 R 2286: komisjoni määrus (EÜ) nr 2286/2003, 18.12.2003 (ELT 343, 31.12.2003, lk 1).

Määrust (EMÜ) nr 2913/92 ja määrust (EMÜ) nr 2454/93 kohaldatakse uute liikmesriikide suhtes järgmiste eritingimuste kohaselt:

ÜHENDUSE STAATUST TÕENDAV DOKUMENT (KAUPLEMINE LAIENENUD ÜHENDUSES)

1. Olenemata määruse (EMÜ) nr 2913/92 artiklist 20, kaubad, mis laienenud ühenduses on ühinemiskuupäeval ajutiselt ladustatud või määruse artikli 4 lõike 15 punktis b või lõike 16 punktides b—g osutatud tollikäitlusel või -protseduuril või pärast ekspordiformaalsuste täitmist transportimisel laienenud ühenduse piires, vabastatakse pärast laienenud ühenduses vabasse ringlusse lubamist tollimaksudest ja muudest tollimeemetest tingimusel, et esitatakse üks järgmisena nimetatutest:

a) sooduspäritolu tõend, mis on enne ühinemiskuupäeva nõuetekohaselt välja antud või vormistatud mõne (allpool loetletud) Euroopa lepingu või samaväärse uute liikmesriikide endi vahel sõlmitud sooduslepingu alusel ja milles sisaldub tollimaksude tagastamise või tollimaksudest vabastamise keeld päritolustaatuseta materjalide puhul, mida on kasutatud nende toodete valmistamisel, mille kohta on välja antud või vormistatud päritolutõend ("mittetagastamise reegel");

Euroopa lepingud:

- 21994 A 1231 (24) Bulgaaria: Euroopa leping assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Bulgaaria Vabariigi vahel - protokoll nr 4 päritolustaatusega toodete mõiste määratluse ja halduskoostöö meetodite kohta; [6]

- 21994 A 1231 (20) Rumeenia: Euroopa leping assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Rumeenia vahel - protokoll nr 4 päritolustaatusega toodete mõiste määratluse ja halduskoostöö meetodite kohta. [7]

b) kauba ühenduse staatust tõendav dokument, millele on osutatud määruse (EMÜ) nr 2454/93 artiklis 314c;

c) praeguses liikmesriigis või uues liikmesriigis enne ühinemiskuupäeva väljastatud ATA‐märkmik.

2. Eespool punkti 1 alapunktis b nimetatud tõendava dokumendi väljaandmise korral ühinemiskuupäeval kehtinud olukorra ning määruse (EMÜ) nr 2913/92 artikli 4 lõike 7 sätete alusel tähendab "ühenduse kaup" kaupa, mis on:

- täielikult saadud mõne uue liikmesriigi territooriumil määruse (EMÜ) nr 2913/92 artiklis 23 nimetatud tingimustel ja mis ei sisalda teistest riikidest või teistelt tolliterritooriumidelt sisseveetud kaupa või

- imporditud muust riigist või muult tolliterritooriumilt kui asjaomane riik ja lubatud asjaomases riigis vabasse ringlusse või

- saadud või toodetud asjaomases riigis ainult käesoleva punkti teises taandes nimetatud kaupadest või käesoleva punkti esimeses ja teises taandes nimetatud kaupadest.

3. Eespool punkti 1 alapunktis a nimetatud tõendava dokumendi kontrollimise korral kohaldatakse päritolustaatusega toodete mõiste määratlust käsitlevaid sätteid ja halduskoostöö meetodeid vastavate Euroopa lepingute või uute liikmesriikide endi vahel sõlmitud samaväärsete sooduslepingute alusel. Selliste päritolutõendite järelkontrolli taotlusi võtavad praeguste ja uute liikmesriikide pädevad tolliasutused vastu kolme aasta jooksul pärast vastava päritolutõendi väljaandmist ning taotlusi võivad nimetatud tolliasutused esitada kolme aasta jooksul pärast vabasse ringlusse lubamise deklaratsioonile lisatud päritolutõendi aktsepteerimist.

SOODUSPÄRITOLU TÕEND (PÕLLUMAJANDUSE NING SÖE- JA TERASETOODETE KOHTA SÕLMITUD SOODUSLEPINGUTE ALUSEL KOLMANDATE RIIKIDE, SEALHULGAS TÜRGIGA KAUPLEMINE)

4. Ilma et see piiraks ühisest kaubanduspoliitikast tulenevate meetmete kohaldamist, päritolutõendeid, mida kolmandad riigid on nõuetekohaselt välja andnud või vormistanud uue liikmesriigiga sõlmitud sooduslepingute alusel või uue liikmesriigi ühepoolsete siseriiklike õigusaktide alusel, aktsepteeritakse vastavas uues liikmesriigis tingimusel, et:

a) sellise päritolustaatuse saamine toob kaasa tariifse sooduskohtlemise tariifsete soodusmeetmete alusel, mis sisalduvad ühenduse poolt kolmandate riikidega või riigirühmadega sõlmitud lepingutes või nende suhtes kehtestatud korras vastavalt määruse (EMÜ) nr 2913/92 artikli 20 lõike 3 punktidele d ja e, ja

b) päritolutõend ja veodokumendid anti välja või vormistati hiljemalt päev enne ühinemiskuupäeva ja

c) päritolutõend esitatakse tollile nelja kuu jooksul pärast ühinemiskuupäeva.

Kui kaup deklareeriti uues liikmesriigis vabasse ringlusse lubamiseks enne ühinemiskuupäeva, võidakse asjaomases uues liikmesriigis aktsepteerida ka kõnealuses uues liikmesriigis kaupade vabasse ringlusse lubamise kuupäeval kehtinud sooduslepingute või -korra alusel tagasiulatuvalt väljastatud või vormistatud päritolutõendit, tingimusel et see esitatakse tollile nelja kuu jooksul pärast ühinemiskuupäeva.

5. Bulgaaria ja Rumeenia võivad jätta kehtima load, mis kolmandate riikidega sõlmitud lepingute alusel annavad "heakskiidetud eksportija" staatuse, juhul kui:

a) sellise tingimuse näevad ette ka lepingud, mis on enne ühinemiskuupäeva sõlmitud nimetatud kolmandate riikide ja ühenduse vahel, ja

b) heakskiidetud eksportijad kohaldavad kõnealustes lepingutes ettenähtud päritolureegleid.

Hiljemalt aasta jooksul pärast ühinemiskuupäeva asendavad uued liikmesriigid kõnealused load uute lubadega, mis on välja antud ühenduse õigusaktides ettenähtud tingimustel.

6. Punktis 4 nimetatud tõendite kontrollimise korral kohaldatakse päritolustaatusega toodete mõiste määratlust käsitlevaid sätteid ning halduskoostöö meetodeid, mis on ette nähtud asjakohaste lepingute või asjakohase korraga. Selliste päritolutõendite järelkontrolli taotlusi võtavad praeguste ja uute liikmesriikide pädevad tolliasutused vastu kolme aasta jooksul pärast vastava päritolutõendi väljaandmist ning taotlusi võivad nimetatud tolliasutused esitada kolme aasta jooksul pärast vabasse ringlusse lubamise deklaratsioonile lisatud päritolutõendi aktsepteerimist.

7. Ilma et see piiraks ühisest kaubanduspoliitikast tulenevate meetmete kohaldamist, päritolutõendeid, mida kolmandad riigid on tagasiulatuvalt välja andnud ühendusega sõlmitud sooduslepingu alusel, aktsepteeritakse uutes liikmesriikides selliste kaupade vabasse ringlusse lubamiseks, mis ühinemiskuupäeval on kas transportimisel või ajutiselt ladustatud või kõnealuste kolmandate riikide või selle uue liikmesriigi tollilaos või vabatsoonis, tingimusel et uuel liikmesriigil, kus kaubad vabasse ringlusse lubatakse, ei ole veodokumentide väljaandmise ajal kolmanda riigiga kehtivat vabakaubanduslepingut asjaomaste toodete kohta, ning tingimusel et:

a) sellise päritolustaatuse saamine toob kaasa tariifse sooduskohtlemise tariifsete soodusmeetmete alusel, mis sisalduvad ühenduse poolt kolmandate riikidega või riigirühmadega sõlmitud lepingutes või nende suhtes kehtestatud korras vastavalt määruse (EMÜ) nr 2913/92 artikli 20 lõike 3 punktidele d ja e, ja

b) veodokumendid anti välja hiljemalt päev enne ühinemiskuupäeva ja

c) tagasiulatuvalt väljastatud päritolutõend esitatakse tollile nelja kuu jooksul pärast ühinemiskuupäeva.

8. Punktis 7 nimetatud tõendite kontrollimise korral kohaldatakse päritolustaatusega toodete mõiste määratlust käsitlevaid sätteid ning halduskoostöö meetodeid, mis on ette nähtud asjakohaste lepingute või asjakohase korraga.

TÖÖSTUSTOODETE VABA RINGLUST KÄSITLEVATE SÄTETE KOHANE STAATUST TÕENDAV DOKUMENT EÜ-TÜRGI TOLLILIIDU PIIRES

9. Päritolutõendeid, mille on nõuetekohaselt välja andnud kas Türgi või uus liikmesriik nendevaheliste sooduskaubanduslepingute alusel, mis võimaldavad identsetel päritolureeglitel põhineva päritolustaatuse kumulatsiooni ühenduse päritoluga ning millega keelatakse igasugune tollimaksude tagastamine või tollimaksude kohaldamise peatamine kõnealuste kaupade puhul, aktsepteeritakse vastavates riikides staatust tõendavate dokumentidena tööstustoodete vabasse ringlusse lubamist käsitlevate sätete alusel, mis on ette nähtud EÜ-Türgi assotsiatsiooninõukogu otsuses nr 1/95, [8] tingimusel et:

a) päritolutõend ja veodokumendid anti välja hiljemalt päev enne ühinemiskuupäeva ja

b) päritolutõend esitatakse tollile nelja kuu jooksul pärast ühinemiskuupäeva.

Kui kaup deklareeriti Türgis või uues liikmesriigis ringlusse lubamiseks enne ühinemiskuupäeva eespool nimetatud sooduskaubanduslepingute alusel, võidakse aktsepteerida ka nende lepingute alusel tagasiulatuvalt väljaantud päritolutõendit, tingimusel et see esitatakse tollile nelja kuu jooksul pärast ühinemiskuupäeva.

10. Punktis 9 nimetatud tõendite kontrollimise korral kohaldatakse päritolustaatusega toodete mõiste määratlust käsitlevaid sätteid ja halduskoostöö meetodeid, mis on ette nähtud asjakohastes sooduslepingutes. Selliste päritolutõendite järelkontrolli taotlusi võtavad praeguste ja uute liikmesriikide pädevad tolliasutused vastu kolme aasta jooksul pärast vastava päritolutõendi väljaandmist ning taotlusi võivad nimetatud tolliasutused esitada kolme aasta jooksul pärast vabasse ringlusse lubamise deklaratsioonile lisatud päritolutõendi aktsepteerimist.

11. Ilma et see piiraks ühisest kaubanduspoliitikast tulenevate meetmete kohaldamist, kaupade liikumissertifikaati A.TR, mis on välja antud EÜ-Türgi assotsiatsiooninõukogu 22. detsembri 1995. aasta otsuses nr 1/95 ettenähtud vabasse ringlusse lubamist käsitlevate sätete alusel, aktsepteeritakse uutes liikmesriikides selliste kaupade vabasse ringlusse lubamiseks, mis on ühinemiskuupäeval pärast ühenduses või Türgis ekspordiformaalsuste täitmist transportimisel või Türgis või kõnealuses uues liikmesriigis ajutiselt ladustatud või määruse (EMÜ) nr 2913/92 artikli 4 lõike 16 punktides b kuni h osutatud tolliprotseduuril, tingimusel et:

a) asjaomase kauba kohta ei ole esitatud punktis 9 nimetatud päritolutõendit ja

b) kaup vastab tööstustoodete vabasse ringlusse lubamist käsitlevate sätete rakendamise tingimustele ja

c) veodokumendid anti välja hiljemalt päev enne ühinemiskuupäeva ja

d) kaupade liikumissertifikaat A.TR esitatakse tollile nelja kuu jooksul pärast ühinemiskuupäeva.

12. Eespool punktis 11 nimetatud kaupade liikumissertifikaadi A.TR kontrollimise korral kohaldatakse kaupade liikumissertifikaatide A.TR väljaandmist käsitlevaid sätteid ning halduskoostöö meetodeid EÜ-Türgi tollikoostöö komitee otsuse nr 1/2001 alusel. [9]

TOLLIPROTSEDUURID

13. Ajutine ladustamine ja määruse (EMÜ) nr 2913/92 artikli 4 lõike 16 punktides b-h osutatud tolliprotseduurid, mida on austatud enne ühinemist, lõpetatakse ühenduse õigusaktides ettenähtud tingimustel.

Kui lõpetamise tulemusel tekib tollivõlg, tuleb maksta imporditollimaks, mis on võrdne ühise tollitariifistiku kohaselt tollivõla tekkimise ajal kehtinud maksuga, ning makstud summa loetakse ühenduse omavahenditeks.

14. Määruse (EMÜ) nr 2913/92 artiklites 84—90 ja 98—113 ning määruse (EMÜ) nr 2454/93 artiklites 496—535 sätestatud tolliladustamisprotseduuri kohaldatakse uute liikmesriikide suhtes järgmistel eritingimustel:

- kui tollivõla suurus määratakse kindlaks imporditud kaupade laadi, tolliväärtuse ja koguse alusel kauba tolliladustamisele suunamise deklaratsiooni aktsepteerimise ajal ja nimetatud deklaratsioon aktsepteeriti enne ühinemiskuupäeva, tulenevad need elemendid asjaomases uues liikmesriigis enne ühinemiskuupäeva kohaldatavatest õigusaktidest.

15. Määruse (EMÜ) nr 2913/92 artiklites 84—90 ja 114—129 ning määruse (EMÜ) nr 2454/93 artiklites 496—523 ja 536—550 sätestatud seestöötlemisprotseduuri kohaldatakse uute liikmesriikide suhtes järgmistel eritingimustel:

- kui tollivõla suurus määratakse kindlaks imporditud kaupade laadi, tariifse klassifikatsiooni, koguse, tolliväärtuse ja päritolu alusel kauba protseduurile suunamise ajal ja kaupade protseduurile suunamise deklaratsioon aktsepteeriti enne ühinemiskuupäeva, tulenevad need elemendid asjaomases uues liikmesriigis enne ühinemiskuupäeva kohaldatavatest õigusaktidest;

- kui lõpetamise tulemusel tekib tollivõlg, makstakse alates ühinemiskuupäevast imporditollimaksult tasandusintressi ühenduse õigusaktides sätestatud tingimuste kohaselt, et tagada praegustes liikmesriikides ja uutes liikmesriikides kinnitatud lubade omanike vaheline võrdsus;

- kui seestöötlemisele suunamise deklaratsioon aktsepteeriti tagasimaksesüsteemi alusel, tehakse tagasimakse ühenduse õigusaktides sätestatud tingimustel uue liikmesriigi poolt ja kulul, juhul kui tollivõlg, mille puhul tagasimakset taotletakse, tekkis enne ühinemiskuupäeva.

16. Määruse (EMÜ) nr 2913/92 artiklites 84—90 ja 137—144 ning määruse (EMÜ) nr 2454/93 artiklites 496—523 ja 553—584 sätestatud ajutise importimise protseduuri kohaldatakse uute liikmesriikide suhtes järgmistel eritingimustel:

- kui tollivõla suurus määratakse kindlaks imporditud kaupade laadi, tariifse klassifikatsiooni, koguse, tolliväärtuse ja päritolu alusel kauba protseduurile suunamise ajal ja kaupade protseduurile suunamise deklaratsioon aktsepteeriti enne ühinemiskuupäeva, tulenevad need elemendid asjaomases uues liikmesriigis enne ühinemiskuupäeva kohaldatavatest õigusaktidest;

- kui lõpetamise tulemusel tekib tollivõlg, makstakse alates ühinemiskuupäevast imporditollimaksult tasandusintressi ühenduse õigusaktides sätestatud tingimuste kohaselt, et tagada praegustes liikmesriikides ja uutes liikmesriikides kinnitatud lubade omanike vaheline võrdsus.

17. Määruse (EMÜ) nr 2913/92 artiklites 84—90 ja 145—160 ning määruse (EMÜ) nr 2454/93 artiklites 496—523 ja 585—592 sätestatud välistöötlemise protseduuri kohaldatakse uute liikmesriikide suhtes järgmistel eritingimustel:

- määruse (EMÜ) nr 2454/93 artikli 591 teist lõiget kohaldatakse mutatis mutandis ajutiselt eksporditud kauba suhtes, mis on enne ühinemiskuupäeva ajutiselt eksporditud uutest liikmesriikidest.

MUUD SÄTTED

18. Määruse (EMÜ) nr 2913/92 artikli 4 lõike 16 punktides d, e ja g osutatud tolliprotseduuride kasutamise load, mis on antud enne ühinemiskuupäeva, jäävad jõusse kuni oma kehtivusaja lõpuni või üheks aastaks pärast ühinemiskuupäeva, olenevalt sellest, kumb tähtpäev saabub varem.

19. Määruse (EMÜ) nr 2913/92 artiklites 201—232 ja määruse (EMÜ) nr 2454/93 artiklites 859—876a sätestatud tollivõla tekkimise, arvestuskande tegemise ja tollivormistusjärgse sissenõudmise protseduuri kohaldatakse uute liikmesriikide suhtes järgmistel eritingimustel:

- sissenõudmine toimub ühenduse õigusaktides ettenähtud tingimustel. Kui aga tollivõlg tekkis enne ühinemiskuupäeva, toimub sissenõudmine asjaomases uues liikmesriigis enne ühinemist kehtinud tingimustel, tema poolt ja tema kasuks.

20. Määruse (EMÜ) nr 2913/92 artiklites 235—242 ning määruse (EMÜ) nr 2454/93 artiklites 877—912 sätestatud tollimaksude vähendamise või tagasimaksmise protseduuri kohaldatakse uute liikmesriikide suhtes järgmistel eritingimustel:

- tollimaksude tagasimaksmine ja vähendamine toimub ühenduse õigusaktides ettenähtud tingimustel. Kui aga tollimaksud, mille tagasimaksmist või vähendamist taotletakse, on seotud tollivõlaga, mis tekkis enne ühinemiskuupäeva, toimub tollimaksude tagasimaksmine ja vähendamine asjaomases uues liikmesriigis enne ühinemist kehtinud tingimustel, tema poolt ja tema kulul.

[6] EÜT L 358, 31.12.1994, lk 3. Lepingut on viimati muudetud EL-Bulgaaria assotsiatsiooninõukogu otsusega, 4.6.2003 (ELT L 191, 30.7.2003, lk 1).

[7] EÜT L 357, 31.12.1994, lk 2. Lepingut on viimati muudetud EL-Rumeenia assotsiatsiooninõukogu otsusega, 25.9.2003 (Euroopa Liidu Teatajas seni avaldamata).

[8] EÜ-Türgi assotsiatsiooninõukogu otsus nr 1/95, 22.12.1995, tolliliidu lõppetapi rakendamise kohta (EÜT L 35, 13.2.1996, lk 1). Otsust on viimati muudetud EÜ-Türgi assotsiatsiooninõukogu otsusega nr 2/99 (EÜT L 72, 18.3.1999, lk 36).

[9] EÜ-Türgi tollikoostöö komitee 28. märtsi 2001. aasta otsus nr 1/2001, millega muudetakse otsust 1/96, millega kehtestatakse EÜ-Türgi assotsiatsiooninõukogu otsuse nr 1/95 üksikasjalikud rakenduseeskirjad (EÜT L 98, 7.4.2001, lk 31). Otsust on viimati muudetud EÜ-Türgi tollikoostöö komitee otsusega nr 1/2003 (ELT 28, 4.2.2003, lk 51).

--------------------------------------------------